Ulkoministeri Timo Soini (sin) kirjoittaa homoseksuaaleista polkupyöräilevistä kasvissyöjistä, jotka voivat pitää tunkkinsa: ”Tykkään tökkiä tekopyhiä tosikoita”.

Soini pyöritteli mahdollista eurovaaliehdokkuuttaan jo vuosi sitten: "Täällä ne kovasti houkuttelee".

Sinisten rivikansanedustaja, ulkoministeri Timo Soini pohtii uusimmassa Maaseudun Tulevaisuus -sanomalehteen kirjoittamassaan kolumnissa lähteäkö vielä kerran ehdolle vaaleissa - erityisesti europarlamenttivaaleissa - vai siirtyäkö sivuun politiikasta.

– Kokemukseni ja nenäni sanoo, että keväällä tulee EU-vaaleissa EU:n laajuinen Iso Eurojytky. Vanhat EU-puolueet ottavat lukua urakalla, Soini kirjoittaa.

Ulkoministeri Timo Soini (sin) pohtii eurovaaleihin lähtemistä. Toinen vaihtoehto on sanoa kasvis-homo-fillaristeille, että pitäkää tunkkinne. Tommi Parkkonen

Soini toteaa juuri tämän saavan hänet harkitsemaan vielä kerran eurovaaleihin lähtemistä.

– Tämä minua kiinnostaa, jopa vähän kutkuttaa. Olisiko siellä vielä minulle tehtävää? Tiedän, että olisi ja että kysytty on. Haluanko enää? Vai onko nyt hyvä aika pistää pillit pussiin ja lopettaa politiikka tykkänään. Kerralla ja kunnolla. Kotimaassa ja ulkomailla. Siirtyä viisaan lepoon, Soini pyörittelee.

Soinin ratkaisua odotellaan myös hänen omassa puolueessaan, sillä esimerkiksi sinisten puheenjohtajan Sampo Terhon vaalipiiri huhtikuun eduskuntavaaleissa ratkeaa pitkälti sen mukaan, lähteekö Soini ehdolle eduskuntavaaleissa.

Soini ei kuitenkaan vieläkään kerro ratkaisuaan vaan pohtii samaan aikaan politiikan jättämistä.

– Tottua politiikkaan Soinina ilman Soinia. Lopettaa plokin kirjoittaminen ja todeta, että pitäkää tunkkinne ja kasvis-homo-fillari ja kaikki muu vouhotusasialistanne. Toinen vaihtoehto on olla osa Isoa Eurojytkyä. Jossakin roolissa. Tiedän, että se tulee. Sitä tehdään jo täyttä päätä. Kyse on siitä, että Soinilla vai ilman.

Soini siirtyy kirjoituksensa polkupyöräretoriikassa askeleen eteenpäin, sillä aikaisemmin polkupyöräily on ollut hänestä fillarikommunistien hommaa, mutta nyt se on laajentunut koskemaan myös homoseksuaaleja vegetaristeja.

Millainen on kasvis-homo-fillari, ulkoministeri Timo Soini?

– Vinoilua ahdasmielistä ja suvaitsematonta kieltoyhteiskuntaa kohtaan, jonka viimeisimpänä ja höttöisenä älynväläyksenä loistaa ”miesoletettu”, Soini toteaa Iltalehdelle.

Miesoletetulla tarkoitetaan henkilöä, joka määritellään mieheksi pelkän ulkoisen olemuksensa perusteella.

Vielä perussuomalaisten puheenjohtajana ollessaan Soini kannusti ”haastamaan fillarikommunismin ja pakolliset kasvisruokapäivät”.

– Tällaisena avarakatseisena konservatiivina tykkään tökkiä tekopyhiä tosikoita, jotka rääkäisee itselleen tärkeistä avainsanoista, Soini perustelee sanavalintojaan.